  Туспуктэм: vk.com (Лилия Широбокова) Наталия Сильвестрова 11-тӥ южтолэзе Перм улосысь Чернушки карын удмурт улосчи огазеяськон «Папа, мама, я - удмуртская семья» вожвылъяськон радъяз. Удмуртиысь Якшур-Бӧдья ёросысь Широбоковъёслэн семьязы вормисъёсы потӥз. Со сярысь ивортодэтъя «Удмуртия» агентстволы Лилия Широбокова ивортӥз. Василий но Лилия Широбоковьёс куинь нылпи будэто, лулчеберетъя но спортъя пӧртэм ужрадъёсы мыло-кыдо пырисько. « Сыӵе ужрадъёсы ӧтё ке, ми одно ик пыриськыны тыршиськомы, тужгес ик нылпиос понна, пиналъёслы возьматыны, мукет улосъёсын но удмуртъёс вань шуыса, асьмелы но тунсыко. Выль тодматсконъёслы но туж шумпотӥськом » Лилия Широбокова Вожвылъяськонэ пыриськон понна ньыль дасяно вал: астэ возьматон (визитка), выжыосын тодматон, калык сиён дасян, творческой номер. Лилия Широбокова верамья, семьязы рос-прос но дэмен дасяськиз. Кылсярысь, выжыосты эскеронэ бадӟым нылзы пыриськиз, нош шор нылзы сиён пӧраны юрттӥз. Озьы удмурт кылын кырӟаны-вераны но какыл эктонъёсты быдэстыны быгатэмзэс возьматӥзы. Вожвылъяськонлэн азьмугез - семьяос пушкын калык сям-йылолъёсты улӟытон, вашкала ӵыжы-выжыосты тодон, нылпиослы семьяез газан но яратон сямез пыӵатон, анай-атай но нылпи кусыпъёсты юнматон. Тодэ вайытом, «Удмурт нылкышно кенеш» огазеяськон мерлыко-югдытон «Дор» марафонзэ мытӥз. Тегъёс: удмуртъёс семья вожвылъяськон Удмуртия Якшур-Бӧдья  